REGOLAMENT TAL-KUMMISSJONI (KE) Nru 1484/2004
tal-20 ta’ Awwissu 2004
li jemenda r-Regolament (KE) Nru 917/2004 dwar ir-regoli dettaljati għall-implementazzjoni tar-Regolament tal-Kunsill (KE) Nru 797/2004 dwar miżuri li jtejbu l-kondizzjonijiet ġenerali għall-produzzjoni u t-tqegħid fis-suq ta’ prodotti tal-apikultura
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill Nru 797/2004 tas-26 ta’ April 2004 dwar miżuri li jtejbu l-kondizzjonijiet ġenerali għall-produzzjoni u t-tqegħid fis-suq ta’ prodotti tal-apikultura (1), u notevolment l-Artikolu 6 tiegħu,
Billi:
(1)
Ir-Regolament tal-Kummissjoni (KE) Nru 917/2004 (2) jistabbilixxi d-dispożizzjonijiet meħtieġa għall-implimentazzjoni tal-programmi nazzjonali annwali previsti mir-Regolament (KE) Nru 797/2004. Il-finanzjament Komunitarju ta’ dawn il-programmi jsir skont l-għadd ta’ naħal ta’ kull Stat Membru li jidher fl-Anness għar-Regolament (KE) Nru 917/2004.
(2)
Fil-komunikazzjonijiet tal-Istati Membri li għandhom l-għan li jaġġornaw id-dejta strutturali dwar is-sitwazzjoni tas-settur kif previst fil-punt (a) tal-Artikolu 1 tar-Regolament (KE) Nru 917/2004, saru adattazzjonijiet fl-għadd ta’ naħal.
(3)
Ir-Regolament (KE) Nru 917/2004 għandu jkun emendat skont dan.
(4)
Billi r-Regolament (KE) Nru 917/2004 jipprevedi, fil-paragrafu 3 tal-Artikolu 2, li l-31 ta’ Awwissu hi l-limitu taż-żmien għall-implimentazzjoni tal-azzjonijiet tal-programmi annwali, meħtieġ li tiġi prevista l-applikazzjoni ta’ dan ir-Regolament mis-sena tat-tqegħid fis-suq tal-2004/2005.
(5)
Il-miżuri previst f’dan ir-Regolament huma konformi mal-opinjoni tal-Kumitat tal-Ġestjoni tal-Laħam tat-Tjur u tal-Bajd,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 917/2004 għandu jinbidel bit-test li jidher fl-Anness għal dan ir-Regolament.
Artikolu 2
Dan ir-Regolament jidħol fis-sehh fit-tielet jum wara dak tal-pubblikazzjoni tiegħu f’Il-Ġurnal Ufficjali ta' l-Unjoni Ewropea.
Hu applikabbli għall-ewwel darba għall-programmi annwali li jkopru s-sena tat-tqegħid fis-suq tal-2004/2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta’ Awwissu 2004